Oord-‘ma’ op Balfour-plaas aangevalArgieffoto: Lorraine Claasen Die algemene bestuurder van ŉ tehuis vir intellektueel gestremde kinders en volwassenes is Dinsdagaand op ŉ plaas buite Balfour in Mpumalanga oorval waartydens sy alles in haar vermoë gedoen het om minstens sewe aanvallers van die inwoners af weg te hou. Louw Maritz, direkteur van die Sunfield Fortuna-tehuis, het Woensdag aan Maroela Media gesê die oord se bestuurder, Brenda Gouws, is omstreeks 21:00 in haar huis, op dieselfde perseel as die tehuis, oorval. “Twee volwasse oordinwoners, ŉ man en ŉ vrou, het by haar gekuier. Hulle was in die kombuis besig toe tussen sewe en tien gewapende mans toegang tot die huis verkry het deur die kombuisdeur met ŉ breekyster oop te breek.” Die mansinwoner het probeer terugbaklei, waarna hy met die breekyster aangerand is. Die aanvallers het almal se hande met kabelbinders vasgemaak, en die twee inwoners se voete ook. Gouws is aangerand en met ŉ vuurwapen gedreig om deur haar huis te loop om waardevolle besittings en geld uit te wys. “Hulle het haar deurlopend op haar naam genoem en persoonlike inligting van haar geweet waarmee sy gedreig is. Hulle het haar daarna na die kantoor gedwing wat sowat 200 meter van haar huis af is en gedwing om die kluis oop te maak. Hulle het gedreig om haar te verkrag en die inwoners te vermoor totdat sy die kluis oopgesluit het. Sy werk al sewe jaar by die oord en die inwoners is vir haar soos kinders en sy vir hulle ŉ ma. Sy het kopgehou en kalm gebly om die inwoners te beskerm.” Sy het die kluis oopgemaak, maar daar was nie kontant in die kluis nie. Die groep het toe aangedring dat Gouws ŉ kontanttjek van R100 000 uitmaak. “Sy het gesê daar is nie genoeg geld in die tehuis se bankrekening nie en het R20 000 aangebied en gesê sy weet dié bedrag sou deurgaan.” Die aanvallers is daarna terug na haar huis waar hulle die huis geplunder en met waardevolle besittings en selfone in die oord se bussie op die vlug geslaan het. Die bussie is later verlate sowat 20 km van die oord af opgespoor. Gouws kon omstreeks 23:30 daarin slaag om haarself en haar twee gaste te bevry. Aangesien haar selfoon gesteel is, het sy na die kantoor gehardloop om Maritz te bel en hulp te ontbied. Volgens Maritz is Gouws erg getraumatiseerd, maar het nie hospitaalbehandeling nodig gehad nie. Sy ontvang wel berading. Die ander twee inwoners is ook ontsteld en nie ernstig beseer nie. Die res van die inwoners is ongedeerd. Maritz het gesê hulle het wel veiligheidstelsels en dat dit verder opgeskerp gaan word. Brig. Leonard Hlathi, provinsiale polisiewoordvoerder, het die voorval bevestig en gesê ŉ soektog na die verdagtes is van stapel gestuur. “Niemand is nog in verband met die voorval in hegtenis geneem nie en die ondersoek duur voort,” het Hlathi gesê. Hy het ŉ beroep op die publiek gedoen om die polisie by te staan met die ondersoek. Mense met inligting oor die verdagtes word versoek om konst. Jabulani Madonsela by 071 036 6766 of 0860 010 111 te bel. Maritz het gesê die oord is naby die plaas waar Gert Smuts (78), sy vrou, Paulina (71), hul seun, Louis (47), en skoondogter, Belinda (42), in Februarie aangeval en op teregstellingwyse doodgeskiet is. Twee Mosambiekers is reeds weens die moorde in hegtenis geneem en steeds in aanhouding. Twee Nigeriërs is in hegtenis geneem nadat gesteelde goedere van die Smuts-gesin in hul besit gevind is.